## FGV comença a construir la llosa superior del túnel que connectarà les estacions d’Alacant i Xàtiva de Metrovalencia

*** L’objectiu és obrir un pas per als vianants després de l’estiu en el carrer Alacant entre Xàtiva i l’accés al carrer Castelló i, de manera prèvia, anar ampliant la zona de pas en funció del procés d’execució
* Entre els dies 17 i 21 de juliol s’amplia la zona de pas per als vianants per a facilitar l’accés a la Plaça de Bous de València que acull la Fira de Juliol
* La connexió subterrània que connecta estes dos estacions suposa una inversió superior als 20 milions d’euros i compta amb finançament de fons europeus**

Les obres que executa Ferrocarrils de la Generalitat Valenciana (FGV) per a connectar amb un pas subterrani les estacions d’Alacant i Xàtiva de Metrovalencia han iniciat una nova fase amb la construcció de la llosa superior del túnel.

Esta actuació permet avançar en el procés d’obertura d’un pas de vianants més ampli en la zona afectada per les obres. L’objectiu és aconseguir que després de l’estiu quede lliure part del carrer Alacant des de l’encreuament amb el carrer Xàtiva i l’accés al carrer Castelló.

De manera prèvia, i en funció de l’evolució de les obres, s’aniran obrint parcialment noves zones de pas en este tram. Com a part d’este procés, entre els dies 17 i 21 de juliol s’ampliarà la zona de pas per als vianants per a facilitar l’accés a la Plaça de Bous de València que acull els festejos de la Fira de Juliol.

La construcció de la llosa superior forma part del procés constructiu del túnel de 270 metres que unirà les estacions de Xàtiva i Alacant. Una vegada construïts els murs laterals, s’ha començat a construir la part superior de la ‘caixa’, la qual cosa permetrà, una vegada restablits els servicis afectats, reposar les diferents zones de vorera i calçada.

En els mesos següents els treballs continuaran en subterrani per a completar el túnel, mentres que la superfície del carrer Alacant seguirà en part afectada per les obres, en el tram que discorre entre l’encreuament amb el carrer Castelló i la Gran Via Germanies.

La connexió subterrània que connecta estes dos estacions forma part del nou pla d’expansió de la xarxa de Metrovalencia 2023-2030 anunciat per la Generalitat. La inversió prevista en esta actuació supera els 20 milions d’euros i compta amb finançament de fons europeus.

Una vegada concloses les obres en el segon semestre de 2025, serà possible una connexió ràpida i fluida dels viatgers de les línies 3, 5 i 9 del metro que podran fer transbordament amb la línia 10 del tramvia.

Fecha: 16/07/2024